১৫ আগস্ট ১৯৭৫-এ বাংলাদেশে অভ্যুত্থান

**বাংলাদেশে ১৫ আগস্ট ১৯৭৫ তারিখে সংঘটিত অভ্যুত্থান** প্রকৃতপক্ষে একটি সামরিক অভ্যুত্থান যার মধ্য দিয়ে রাষ্ট্রপতি শেখ মুজিবুর রহমানের সরকারের পতন ঘটানো হয়েছিল। এই সশস্ত্র অভ্যুত্থানের প্রথম পর্যায়ে শেখ মুজিবুর রহমান এবং তার পরিবারের বেশিরভাগ সদস্য হত্যাকাণ্ডের শিকার হন তবে তার দুই কন্যা শেখ হাসিনা ও শেখ রেহানা বিদেশে অবস্থান করায় প্রাণে বেঁচে যান। 

মৃত্যুর কয়েক মাসে আগে, ১৯৭৫ সালের ২৫ জানুয়ারি তারিখে, প্রধানমন্ত্রী শেখ মুজিবুর রহমান, সংবিধান সংশোধন করে বিরোধী দলীয় রাজনীতি নিষিদ্ধ করেন, বহুদলীয় সংসদীয় সরকার পদ্ধতি পরিবর্তন করতঃ একদলীয় ও রাষ্ট্রপতি শাসিত সরকার ব্যবস্থা প্রবর্তন করেন এবং নিজেকে দেশের আমৃত্যু রাষ্ট্রপতি হিসেবে ঘোষণা করেছিলেন। এই অভ্যুত্থানের মাধ্যমে বাংলাদেশে চিরকালীন মুজিব শাসনের অবসান হয়। সেনা সমর্থনের আওয়ামী লীগের প্রথম সারির নেতা খন্দকার মোশতাক আহমেদ রাষ্ট্রপতির দায়িত্ব ঘোষণা করেন এবং সরকার গঠন করেন। তিনি ১৯৭৫ সালের ২৬ সেপ্টেম্বর তারিখে একটি ইনডেমনিটি অধ্যাদেশ জারী করার মধ্য দিয়ে অভ্যুত্থানে জড়িতদের দায় মুক্তি প্রদান করেন।

১৫ আগস্ট ১৯৭৫ তারিখে সংঘটিত অভ্যুত্থানের অনুবৃত্তিক্রমে বাংলাদেশে সামরিক আইনের শাসন প্রবর্তিত হয়। তবে ১৯৭৭ সালে ২১শে এপ্রিল তৎকালীন সেনাপ্রধান মেজর জেনারেল জিয়াউর রহমান দেশের অষ্টম রাষ্ট্রপতির দায়িত্বভার গ্রহণের পর একদলীয় শাসনের পরিবর্তে বহুদলীয় গণতন্ত্রের প্রবর্তন করেন।

## পটভূমি

শেখ মুজিবুর রহমান পাকিস্তান থেকে ১৯৭১ সালের ২৬ শে মার্চ বাংলাদেশের স্বাধীনতা ঘোষণা করেছিলেন। বাংলাদেশ ৯ মাসের একটি মুক্তিযুদ্ধের লড়াই করে  যা বাংলাদেশি ও ভারতীয় সশস্ত্র বাহিনীর একটি মিত্র বাহিনীর কাছে বাংলাদেশে পাকিস্তানি বাহিনীর আত্মসমর্পণের মধ্য দিয়ে শেষ হয়। স্বাধীনতা পরবর্তীকালে মুজিবের শাসন ক্রমাগত দুর্নীতিগ্রস্থ এবং কর্তৃত্ববাদী হয়ে উঠেছিলো। ১৯৭৩ সালে তার দল আওয়ামী লীগ বাংলাদেশের প্রথম সংসদ নির্বাচনে ব্যাপকভাবে জয়লাভ করে। ১৯৭৫ সালের ৭ জুন বাংলাদেশ কৃষক শ্রমিক আওয়ামী লীগ গঠিত হয়েছিল যা সংবিধানের চতুর্থ সংশোধনী পাস করে বাংলাদেশে একটি একদলীয় রাষ্ট্র ব্যবস্থাপনা গঠিত হয় এবং মুজিব রাষ্ট্রপতি পদে আসীন হন।

১৯৭৩ সালে মেজর শরিফুল হক ডালিম ও তার স্ত্রী, গাজী গোলাম মোস্তফার ছেলেদের সাথে ঢাকা লেডিজ ক্লাবে একটি অনুষ্ঠানে ঝগড়া-বিবাদে জড়িয়ে পড়ে। প্রতিশোধ নেওয়ার জন্য বাংলাদেশ সেনাবাহিনীর ল্যান্সার ইউনিট এবং ২ ফিল্ড আর্টিলারি রেজিমেন্টের কিছু কর্মকর্তা ও সৈন্যরা গোলাম মোস্তফার বাসায় হামলা চালায়।  গোলাম মোস্তফা বাংলাদেশের ক্ষমতাসীন দল বাংলাদেশ আওয়ামী লীগের নেতা ছিলেন। মেজর ডালিম, মেজর এসএইচএমবি নূর চৌধুরী এবং অন্যান্য কর্মকর্তাদের বিরুদ্ধে শৃঙ্খলা ভঙ্গের অভিযোগ আনা হয়। মেজর ডালিম রাষ্ট্রপতি শেখ মুজিবের কাছে সাহায্য চেয়েছিলেন তবে তাকে প্রত্যাখ্যান করা হয়েছিল। এ ঘটনায় মেজর সুলতান শাহরিয়ার রশিদ খান সেনাবাহিনী থেকে পদত্যাগ করেছেন। দায়িত্ব অবহেলার অভিযোগে কমিশন হারানো অফিসারদের মধ্যে মেজর ডালিম ও মেজর নূরও ছিলেন। ১৯৭৪ সালে মেজর সৈয়দ ফারুক রহমান বাংলাদেশ আওয়ামী লীগ সরকারের প্রতি অসন্তুষ্ট হয়েছিলেন। তিনি প্রায়শই মেজর জেনারেল জিয়াউর রহমানের সাথে তার অসন্তুষ্টি নিয়ে আলোচনা করতেন যিনি ডেপুটি চিফ অফ আর্মি স্টাফ ছিলেন। পরবর্তীতে অভিযোগ উঠে জিয়াউর রহমান ফারুককে এ জাতীয় একটি সভায় পরিস্থিতি সম্পর্কে "কিছু করার" পরামর্শ দিয়েছিলেন।

মেজর খন্দকার আবদুর রশিদ দেশের পরিস্থিতি সম্পর্কে বাণিজ্যমন্ত্রী খন্দকার মোশতাক আহমেদকে যোগাযোগ করতে সক্ষম হন। মেজর খন্দকার রশিদ,এবং মেজর ডালিম এবং খন্দকার মোশতাক সিদ্ধান্ত নিয়েছিলেন যে তাদের অবশ্যই বাকশাল বাতিল করতে হবে এবং শেখ মুজিবকে অপসারণ করতে হবে। খন্দকার রশিদ এই পরিকল্পনার সাথে একমত হওয়া মেজর ফারুক রহমানকে অবহিত করেছিলেন এবং তাকে আরও বলা হয়েছিল যে মেজর জেনারেল জিয়া তাদের সমর্থন করবেন।

## ঘটনাপ্রবাহ

### সেনানিবাস
১৯৭৫ সালের ১৫ই আগস্ট সকালে রাষ্ট্রপতি শেখ মুজিবুর রহমানের ঢাকা বিশ্ববিদ্যালয়ের সমাবর্তন অনুষ্ঠানে যোগ দেয়ার কথা ছিল। ১৪ই আগস্ট ঢাকা বিশ্ববিদ্যালয়ে বোমা হামলার ঘটনা ঘটলে এটিকে জাসদের কাজ বলে সন্দেহ করা হয়েছিল। এদিন রাতে রাষ্ট্রপতির জ্যেষ্ঠ পুত্র শেখ কামালসহ ও নিরাপত্তা বাহিনীর সদস্যরা বিশ্ববিদ্যালয় ক্যাম্পাসের নিরাপত্তা নিয়ে ব্যস্ত ছিলেন। একই দিনে নোয়াখালীর কাছে একটি ভারতীয় সামরিক হেলিকপ্টার পাখির সাথে ধাক্কা খেয়ে বিধ্বস্ত হলে পাইলটসহ কিছু বিমান আরোহী নিহত হন। ঢাকা শহরের বিভিন্ন স্থানে উত্তেজনা বিরাজমান থাকলেও ঢাকা ক্যান্টনমেন্টের পরিস্থিতি স্বাভাবিক লক্ষ্য করা গিয়েছিল।

১৪ অগাস্ট সন্ধ্যা ঘনিয়ে আসার সঙ্গে সঙ্গে সেনাবাহিনীর টু-ফিল্ড রেজিমেন্টের যানবাহনগুলো সচল হয়ে ওঠে। ঢাকা ক্যান্টনমেন্টের দক্ষিণের একটি ইউনিট থেকে ১০৫ মিলিমিটার কামানগুলোকে ভারী ট্রাক দিয়ে টেনে ঢাকার কুর্মিটোলায় নির্মাণাধীন হযরত শাহজালাল আন্তর্জাতিক বিমানবন্দরে নিয়ে যাওয়া হয় নিয়মিত নৈশ প্রশিক্ষণের অংশ হিসেবে। রাত ১০টার দিকে সেনানিবাসের উত্তর প্রান্ত থেকে বেঙ্গল ল্যান্সারের টি-৫৪ ট্যাংকগুলো ইউনিট থেকে বেরিয়ে পড়ে। বিমানবন্দরে ১৮টি কামান ও ২৮টি ট্যাংক একত্রিত হয়। রাত সাড়ে ১১টার দিকে অংশগ্রহণকারী অফিসাররা সেখানে জড়ো হন। ১৫ আগস্ট প্রথম প্রহরে মেজর সৈয়দ ফারুক রহমান অফিসারদের নির্দেশ দেন, বিমানবন্দরের কাছে হেড কোয়ার্টারে স্কোয়াড্রন অফিসে মিলিত হতে হবে। অপারেশনের দায়িত্বে ছিলেন ফারুক। তিনিই অফিসারদের অপারেশনের পরিকল্পনা জানান। বিদ্রোহীরা ৪টি দলে বিভক্ত হয়। প্রধান লক্ষ্য ধানমণ্ডির ৩২ নম্বরে বঙ্গবন্ধুর শেখ মুজিবুর রহমানের বাসভবন। সরাসরি আক্রমণের পরিকল্পনা করা হয় সেখানে। সিদ্ধান্ত হয়, ওই বাড়িকে ঘিরে দুটো বৃত্ত তৈরি করা হবে। ভেতরের বৃত্তের সদস্যরা সরাসরি বঙ্গবন্ধুর বাড়ি আক্রমণ করবে। বাইরে থেকে রক্ষীবাহিনী বা ভেতর থেকে সেনাবাহিনীর কোনো আক্রমণ এলে তা ঠেকানোর দায়িত্বে থাকবে বাইরের বৃত্তের সদস্যদের। বাইরের বৃত্তের দায়িত্ব দেওয়া হয় মেজর নূর ও মেজর হুদাকে। ঠিক হয়, তারা ধানমণ্ডি ২৭ নম্বর রোড, সোবাহানবাগ মসজিদ এবং ৩২ নম্বর ব্রিজে রোড ব্লক করবে। বঙ্গবন্ধুর বাসায় আক্রমণের সঙ্গে সঙ্গে ধানমণ্ডিতে শেখ ফজলুল হক মণি এবং আব্দুর রব সেরনিয়াবাতের বাসাতেও আক্রমণের সিদ্ধান্ত হয়। ডালিমকে বঙ্গবন্ধুর বাসায় আক্রমণের সময় উপস্থিত থাকতে বলেন মেজর ফারুক। কিন্তু ‘পূর্ব সম্পর্কের অজুহাতে’ ডালিম বঙ্গবন্ধুর বাসায় আক্রমণে না গিয়ে সেরনিয়াবাতের বাসায় আক্রমণের দায়িত্ব নেন। ভারী মেশিনগান বসানো দ্রুতগতির একটি জিপে রওনা দেন ডালিম। সঙ্গে এক প্লাটুন সৈন্যসহ একটি বড় ট্রাক। শেখ মণির বাসায় আক্রমণের দায়িত্ব দেওয়া হয় রিসালদার মোসলেমউদ্দিন খানকে। তার সঙ্গে দেওয়া হয় দুই প্লাটুন সৈন্য। এক কোম্পানি সেনাসহ রেডিও স্টেশন, বিশ্ববিদ্যালয় ও নিউ মার্কেট এলাকার দায়িত্বে থাকেন মেজর শাহরিয়ার। পিলখানায় বিডিআরের তরফ থেকে কোনো ধরনের আক্রমণ হলে তা প্রতিহত করার দায়িত্বও ওই গ্রুপকে দেওয়া হয়। ২৮টি ট্যাংক নিয়ে শেরে বাংলা নগরে রক্ষীবাহিনীকে প্রতিহত করার দায়িত্ব নেন মেজর ফারুক নিজে। সেসব ট্যাংকে গোলা না থাকলেও মেশিনগানে প্রচুর বুলেট ছিল। মেজর এ কে এম মহিউদ্দিন আহমেদের নেতৃত্বে বঙ্গবন্ধুর বাড়ি আক্রমণের জন্য ১২টি ট্রাকে সাড়ে তিনশ সাধারণ সৈনিককে তৈরি করা হয়। সরাসরি আক্রমণে মেজর রশিদের কোনো দায়িত্ব ছিল না। তার দায়িত্ব ছিল ঘটনা পরবর্তী পরিস্থিতি সামাল দেওয়া এবং সার্বিক রাজনৈতিক পরিস্থিতি সমন্বয় করা। তার নেতৃত্বে থাকা ১৮টি কামানে গোলা ভর্তি করে 'যুদ্ধাবস্থার' জন্য তৈরি রাখা হয়। কামানগুলো রক্ষীবাহিনীর হেড কোয়ার্টার এবং বঙ্গবন্ধু ভবনের দিকে তাক করা হয়। 'দায়িত্ব' বুঝিয়ে দেওয়ার পর আক্রমণকারী দলগুলো বিমানবন্দর এলাকা থেকে ভোররাত ৪টার দিকে ধানমণ্ডির উদ্দেশে যাত্রা শুরু করে। ভোর সোয়া ৫টার দিকে মেজর ডালিম ও রিসালদার মোসলেমউদ্দিনের নেতৃত্বে আব্দুর রব সেরনিয়াবাত ও শেখ মণির বাসভবন আক্রমণ করা হয়। ভোর ৫:৩০টায়  রাষ্ট্রপতির বাসভবন আক্রান্ত হয়। 

মধ্যরাতে অভ্যুত্থান ঘটতে যাচ্ছে সোর্স মারফত এরকম একটি আভাস সর্বপ্রথম জানতে পারেন সাবেক ডিজিএফআই প্রধান ব্রিগেডিয়ার রউফ রাত অনুমান ২টা থেকে ৩টার দিকে। কিন্তু তিনি কাউকে জানাননি। সেনাপ্রধান কাজী মুহাম্মদ শফিউল্লাহ দাবি করেন, অজানা আশঙ্কায় ব্রিগেডিয়ার রউফ তৎক্ষণাৎ তার বাসা ত্যাগ করে পরিবার নিয়ে বাসার পেছনে একটি গাছের নিচে লুকিয়ে নিরাপদ আশ্রয় গ্রহণ করেন ও সকালে বেরিয়ে এসে ব্যর্থতা ঢাকতে বিভিন্ন অসংলগ্ন গল্পের অবতারণা করেন এবং পত্রপত্রিকায় বিবৃতি দেন। সেনাগোয়েন্দা প্রধান লেফটেন্যান্ট কর্নেল সালাউদ্দিন সৈন্য ও ট্যাংক চলাচলের সংবাদ পান ৪:৩০ থেকে ভোর ৫ টার মধ্যে। এরপর তিনি ছুটে আসেন সেনাপ্রধান শফিউল্লাহর বাসায় এবং তাকে অবস্থা অবহিত করেন। সেনাপ্রধান শফিউল্লাহ রাষ্ট্রপতিকে পাওয়ার জন্য ক্রমাগত ফোন করতে থাকেন, কিন্তু পান না। এরপর তিনি চতুর্দিকে ফোন করতে থাকেন। সেনাপ্রধান ৫:৩০ টায় ব্রিগেড কমান্ডার শাফায়াত জামিলকে ফোনে পান। তিনি শাফায়াত জামিলকে প্রথম বেঙ্গল ও চতুর্থ বেঙ্গল রেজিমেন্ট মুভ করতে বললেও শাফায়াত জামিল নিষ্ক্রিয় থাকেন এবং দাবি করেন যে সেনাপ্রধান তাকে কোনো নির্দেশনা দেননি। এরপর সেনাপ্রধান ডিজিএফআই প্রধান জামিল উদ্দিন আহমেদের সাথে ফোনে কথা বলেন। ডিজিএফআই প্রধান রাষ্ট্রপতির ফোন পেয়ে ঘটনাস্থলে ছুটে গেলে অভ্যুত্থানকারীদের হাতে নিহত হন। সেনাপ্রধান ৫:৫০ টার দিকে রাষ্ট্রপতিকে ফোনে পেলেন। রাষ্ট্রপতি তাকে বাসা আক্রান্ত হওয়ার সংবাদ দেন। তখন আনুমানিক ৫:৫৫ টা। এরপর তার ফোনে আর কোনো সাড়া পাওয়া যায়নি। শফিউল্লাহ ফোনে গোলাগুলির শব্দ শুনতে পান ও পরক্ষণেই সংযোগ বিচ্ছিন্ন হয়ে যায়। এরপর সফিউল্লাহ উপ-সেনাপ্রধান জিয়াউর রহমান ও বিগ্রেডিয়ার খালেদ মোশাররফকে ফোন করে বাসায় আসতে বলেন। তিনি বিমানবাহিনীর প্রধান, নৌবাহিনীর প্রধান এবং ঢাকার স্টেশন কমান্ডার  এম এ হামিদকেও ফোন করেন। তারপর অফিসে ছুটে যান। কিন্তু শেষ পর্যন্ত বিদ্রোহীদের বিরুদ্ধে কোনো প্রকার কার্যকর প্রতিরোধ গড়ে তুলতে ব্যর্থ হন। ভোর ৬ টার দিকে রাষ্ট্রপতি আক্রান্ত হয়ে নিহত হন।

### শেখ মুজিবের বাসভবন

রাষ্ট্রপতি শেখ মুজিবুর রহমানের বাসায় এই অভিযানের নেতৃত্ব দেন মেজর একেএম মহিউদ্দিন আহমেদ। মেজর বজলুল হুদা রাষ্ট্রপতির বাড়ির রক্ষণাবেক্ষণকারী প্রথম ফিল্ড আর্টিলারি রেজিমেন্টের অ্যাডজুট্যান্ট থাকায় তাকে দলে রাখা হয়েছিল। দলে মেজর এসএইচএমবি নূর চৌধুরীও ছিলেন ।  রক্ষীদের দায়িত্বে থাকা ক্যাপ্টেন আবুল বাশার মেজর ডালিমের অধীনে দায়িত্ব পালন করেছেন।

ধানমণ্ডি ৩২ নম্বরে বাসভবন আক্রান্ত হওয়ার আগেই শেখ মুজিবুর রহমান তার আত্মীয় ও মন্ত্রিসভার সদস্য আবদুর রব সেরনিয়াবাতের বাসভবন আক্রমণের খবর পান। যে কক্ষে বঙ্গবন্ধু ছিলেন, তার বাইরের বারান্দায় ঘুমিয়েছিল বাসার কর্মচারী মো. সেলিম (আব্দুল) ও আব্দুর রহমান শেখ (রমা)। ২য় তলার কক্ষ থেকেই বঙ্গবন্ধু নিচতলায় তার ব্যক্তিগত সহকারী এএফএম মহিতুল ইসলামকে টেলিফোন করে বলেন, "*সেরনিয়াবাতের বাসায় দুষ্কৃতকারীরা আক্রমণ করেছে। জলদি পুলিশ কন্ট্রোল রুমে ফোন করতে হবে*"। পুলিশ কন্ট্রোল রুমে ফোন করে কোনো সাড়া না পেয়ে মহিতুল গণভবনে (তৎকালীন রাষ্ট্রপতির কার্যালয়) এক্সচেঞ্জে চেষ্টা করতে থাকেন। ভোর সাড়ে ৫টার দিকে বঙ্গবন্ধুর বাড়ির রক্ষীরা বিউগল বাজিয়ে জাতীয় পতাকা উত্তোলন শুরু করা মাত্র বাড়ির দিকে দক্ষিণ দিক থেকে সরাসরি আক্রমণ শুরু হয়। বিদ্রোহীরা জোর করে বাসভবনে প্রবেশের চেষ্টা করলে বাসভবন রক্ষা করতে যেয়ে কিছু রক্ষী নিহত হয়েছিল।

বাড়ি আক্রান্ত হয়েছে দেখে কর্তব্যরত পুলিশরাও পাল্টা গুলি চালাতে থাকে। ওই সময় ছাদের ওপর থেকেও গুলির প্রতি-উত্তর দেয়া হয়। একটু পরেই বঙ্গবন্ধু তার ঘরের দরজা খুলে বারান্দায় বেরিয়ে আসেন। ঘুম থেকে ওঠেন গৃহকর্মী আব্দুল আর রমা। বঙ্গবন্ধুর স্ত্রী শেখ ফজিলাতুন্নেছা মুজিবের কথায় রমা নিচে নেমে মূল ফটকের বাইরে গিয়ে দেখেন, সেনাবাহিনীর কিছু সদস্য গুলি করতে করতে বঙ্গবন্ধুর বাড়ির দিকে এগোচ্ছে। রমা বাড়ির ভেতরে ফিরে দেখেন, লুঙ্গি আর গেঞ্জি পরা অবস্থাতেই বঙ্গবন্ধু নিচতলায় নামছেন। দোতলায় গিয়ে দেখেন, বেগম মুজিব আতঙ্কিত অবস্থায় ছোটাছুটি করছেন। রমা তিনতলায় চলে যান এবং বঙ্গবন্ধুর বড় ছেলে শেখ কামাল ও তার স্ত্রী সুলতানা কামালকে ঘুম থেকে তোলেন। ঘটনা শুনে নিচতলায় নামেন শেখ কামাল। সুলতানা কামাল আসেন দোতলা পর্যন্ত। রমা দোতলায় শেখ জামাল ও তার স্ত্রীকেও ঘুম থেকে তোলেন। জামা-কাপড় পরে শেখ জামাল তার স্ত্রীকে নিয়ে দোতলায় ফজিলাতুন্নেছা মুজিবের কক্ষে যান। গোলাগুলির মধ্যে শেখ মুজিব সশরীরে নিচে নেমে আসেন এবং কর্তব্যরত পুলিশের সাথে কথা বলতে থাকেন। সবাই ধরে নেয় এগুলো জাসদ ও সর্বহারা দলের চোরাগুপ্তা আক্রমণ। গোলাগুলির মধ্যে অফিস কক্ষে বঙ্গবন্ধুর সামনেই বিভিন্ন জায়গায় ফোন করতে থাকেন মহিতুল। পুলিশ কন্ট্রোল রুম ও গণভবন এক্সচেঞ্জে চেষ্টার এক পর্যায়ে রিসিভার নিয়ে বঙ্গবন্ধু নিজেই বলেন, “*আমি প্রেসিডেন্ট শেখ মুজিব বলছি ...*”। এসময় একঝাঁক গুলি জানালার কাচ ভেঙে অফিসের দেয়ালে লাগে। জানালার কাঁচের এক টুকরো ভেঙে মহিতুলের ডান হাতের কনুই জখম হয়। ওই জানালা দিয়ে গুলি আসতেই থাকে। বঙ্গবন্ধু টেবিলের পাশে শুয়ে পড়েন এবং মহিতুলের হাত ধরে কাছে টেনে শুইয়ে দেন।

এর মধ্যেই গৃহকর্মী আব্দুলকে দিয়ে বঙ্গবন্ধুর কাছে তার পাঞ্জাবি ও চশমা পাঠিয়ে দেন ফজিলাতুন্নেছা মুজিব। কিছুক্ষণ পর গুলি থেমে গেলে বঙ্গবন্ধু উঠে দাঁড়িয়ে আব্দুলের হাত থেকে পাঞ্জাবি আর চশমা নিয়ে পরেন। নিচতলার ওই কক্ষ থেকে বারান্দায় বের হয়ে বঙ্গবন্ধু পাহারায় থাকা সেনা ও পুলিশ সদস্যদের বলেন, “*এতো গুলি হচ্ছে, তোমরা কী করছ?*” এ কথা বলে বঙ্গবন্ধু দোতলায় চলে যান। ডিউটিরত পুলিশের ভাষ্য অনুযায়ী, বঙ্গবন্ধু মনে করেছিলেন এবার হয়তো তার সাহায্যার্থে সেনাবাহিনীর লোকজন এসে গেছে। তাই তিনি 'সেইম রেইড' হয়ে যাবেন বলে মনে করে পুলিশকে ফায়ারিং বন্ধ করতে বলেন। এরপর উপরে চলে যান। রাষ্ট্রপতির নির্দেশে পুলিশ ফায়ারিং বন্ধ করলে আক্রমণকারীরা সহজেই বাসার ভেতরে ঢুকে পড়ে। রক্ষীবাহিনী একটি সংক্ষিপ্ত যুদ্ধের পরে আত্মসমর্পণ করে এবং তাঁদের বাড়ির বাইরে সারিবদ্ধ করা হয়।

বঙ্গবন্ধু উপরে না উঠতেই শেখ কামাল নিচে নেমে বারান্দায় দাঁড়িয়ে বলেন, “*আর্মি আর পুলিশ ভাইয়েরা, আপনারা আমার সঙ্গে আসেন*"। এ সময় শেখ কামালের পেছনে গিয়ে দাঁড়ান মহিতুল ইসলাম ও পুলিশের ডিভিশনাল সুপারিনটেনডেন্ট (ডিএসপি) নুরুল ইসলাম খান। তখনই মেজর নূর, মহিউদ্দিন আহমেদ (ল্যান্সার) এবং ক্যাপ্টেন বজলুল হুদা সৈন্যদের নিয়ে বঙ্গবন্ধুর বাড়িতে গেটের ভেতর ঢুকে এবং "*হ্যান্ডস আপ (হাত ওপরে)*" বলে চিৎকার করতে থাকে। মহিতুল ইসলামকে টেনে ঘরের মধ্যে নিয়ে যান নুরুল ইসলাম খান। কোনো কথা না বলেই শেখ কামালের পায়ে গুলি করেন বজলুল হুদা। নিজেকে বাঁচাতে লাফ দিয়ে ঘরের মধ্যে গিয়ে পড়েন শেখ কামাল। মহিতুলকে বলতে থাকেন, “*আমি শেখ মুজিবের ছেলে শেখ কামাল। আপনি ওদেরকে বলেন*”। মহিতুল হামলাকারীদের বলেন, “*উনি শেখ মুজিবের ছেলে শেখ কামাল*”। এই কথা বলার সঙ্গে সঙ্গে বজলুল হুদা তার হাতের অস্ত্র দিয়ে শেখ কামালের ওপর ব্রাশফায়ার করেন। মৃত্যুবরণ করেন শেখ কামাল। এর মধ্যে একটা গুলি মহিতুলের হাঁটুতে, আরেকটা নুরুল ইসলামের পায়ে লাগে। এ অবস্থাতেই মহিতুলকে টেনে নুরুল ইসলাম তার কক্ষে নিয়ে যান। সেখানে তারা দেখেন, পুলিশের বিশেষ শাখার এক সদস্য দাঁড়িয়ে ভয়ে কাঁপছে। অস্ত্রটা তার পায়ের কাছে পড়ে আছে। মুহূর্তের মধ্যে ওই ঘরে ঢুকে বজলুল হুদা সবাইকে বাইরে গিয়ে দাঁড়াতে বলেন।

ভবনের নিচে কী হচ্ছে তার কিছুটা আঁচ করতে পেরেছিলেন বঙ্গবন্ধু। তিনি দ্বিতীয় তলায় তার কক্ষের দরজা বন্ধ করে বিভিন্ন জায়গায় ফোন করতে থাকেন। এক পর্যায়ে ফোনে তার সামরিক সচিব কর্নেল জামিল উদ্দিন আহমদকে পান। তিনি তাকে বলেন, “*জামিল, তুমি তাড়াতাড়ি আসো। আর্মির লোকরা আমার বাসা অ্যাটাক করেছে। সফিউল্লাহকে ফোর্স পাঠাতে বল।*” তৎকালীন সেনাপ্রধান জেনারেল সফিউল্লাহকেও ফোন করেন বঙ্গবন্ধু। তিনি তাকে বলেন, “*সফিউল্লাহ তোমার ফোর্স আমার বাড়ি অ্যাটাক করেছে, কামালকে (শেখ কামাল) বোধ হয় মেরে ফেলেছে। তুমি জলদি ফোর্স পাঠাও।*" জবাবে সফিউল্লাহ বলেন, “*আই অ্যাম ডুয়িং সামথিং। ক্যান ইউ গেট আউট অফ দ্য হাউজ? (আমি কিছু করছি। আপনি কি বাড়ি থেকে বের হতে পারবেন?)*” বঙ্গবন্ধুর ফোন পাওয়ার পর কর্নেল জামিল তার ব্যক্তিগত লাল রঙের গাড়িটি নিয়ে বঙ্গবন্ধুর বাসার উদ্দেশ্যে রওনা হন। সঙ্গে ছিলেন গাড়িচালক আয়েনউদ্দিন মোল্লা। কিন্তু পথেই সোবহানবাগ মসজিদের কাছে তাকে গুলি করে হত্যা করা হয়। পালিয়ে বেঁচে যান আয়েনউদ্দিন। বঙ্গবন্ধুর বাড়ির গেইটের সামনে মহিতুল, নুরুল ইসলাম, আব্দুল মতিন, পুলিশের বিশেষ শাখার সদস্যসহ অন্য সদস্যদের সারি বেঁধে দাঁড় করানো হয়। হামলাকারীদের একজন পুলিশের বিশেষ শাখার সদস্যকে গুলি করে হত্যা করে। এরপর হামলাকারীরা গুলি করতে করতে ওপরে ওঠে। তারা শেখ জামালের কক্ষের বাথরুমে আশ্রয় নেওয়া গৃহকর্মী আব্দুলকে গুলি করে। হাতে ও পেটে গুলিবিদ্ধ অবস্থাতে তিনি সিঁড়ির পাশে গিয়ে হেলান দিয়ে বসে থাকেন। বঙ্গবন্ধুর কক্ষে তিনি ছাড়াও ছিলেন স্ত্রী ফজিলাতুন্নেছা মুজিব, ছেলে শেখ জামাল ও শেখ রাসেল, শেখ কামালের স্ত্রী সুলতানা কামাল, শেখ জামালের স্ত্রী পারভীন জামাল রোজী। হামলাকারীরা বঙ্গবন্ধুর কক্ষের বাইরে অবস্থান নেয়। গোলাগুলি থামলে বঙ্গবন্ধু দরজা খুলে বারান্দায় বেরিয়ে আসতেই হামলাকারীরা তাকে ঘিরে ধরে। মেজর মহিউদ্দিন ও তার সঙ্গের সৈন্যরা বঙ্গবন্ধুকে নিচে নিয়ে যেতে থাকে। হামলাকারীদের উদ্দেশে বঙ্গবন্ধু বলেন, “*তোরা কী চাস? কোথায় নিয়ে যাবি আমাকে?*” মহিউদ্দিন ঘাবড়ে যান। বঙ্গবন্ধু বলেন, “*তোরা আমাকে কোথায় নিয়ে যাবি, কী করবি- বেয়াদবি করছিস কেন?*” এ সময় নিচতলা ও দ্বিতীয় তলার সিঁড়ির মাঝামাঝিতে অবস্থান নেয় বজলুল হুদা ও নূর। বঙ্গবন্ধুকে নিচে নিয়ে আসার সময় নূর কিছু একটা বললে মহিউদ্দিন সরে দাঁড়ান। সঙ্গে সঙ্গে নিচ থেকে স্টেনগান দিয়ে শেখ মুজিবুর রহমানের ওপর গুলিবর্ষণ করা হয়। বঙ্গবন্ধুর বুকে ও পেটে ১৮টি গুলি বিদ্ধ হয়। বঙ্গবন্ধুর পেছন পেছন রমাও যাচ্ছিলেন। হামলাকারীরা তাকে ঘরের মধ্যে চলে যেতে বলে। এর মধ্যে দোতলায় শেখ রেহানার (তখন বিদেশে) কক্ষে থাকা শেখ মুজিবের ছোট ভাই শেখ আবু নাসের ওই কক্ষে যান। তার হাতেও ছিল গুলির ক্ষত।

শেখ ফজিলাতুন্নেছা মুজিবকে রমা জানান, বঙ্গবন্ধু গুলিবিদ্ধ হয়েছেন। এ সময় ওই ঘরের বাথরুমে আশ্রয় নেন ফজিলাতুন্নেছা মুজিব, শেখ জামাল, শেখ রাসেল, সুলতানা কামাল, রোজী জামাল, শেখ নাসের ও রমা। আততায়ীরা বঙ্গবন্ধুকে হত্যা করে নিচে নেমে এসে বাড়ি থেকে বেরিয়ে যায়। এর পরপরই মেজর আজিজ পাশা ও রিসালদার মোসলেউদ্দিন তাদের সৈন্যদলসহ বঙ্গবন্ধুর বাড়িতে ঢোকেন। আজিজ পাশা তার সৈন্যদের নিয়ে দ্বিতীয় তলায় চলে যান। তারা বঙ্গবন্ধুর কক্ষের দরজায় ধাক্কা দিতে থাকেন। এক পর্যায়ে তারা দরজায় গুলি করেন। ফজিলাতুন্নেছা মুজিব তখন দরজা খুলে দেন এবং ঘরের মধ্যে যারা আছেন, তাদের হত্যা না করার অনুরোধ করেন। হামলাকারীরা ফজিলাতুন্নেছা মুজিব, শেখ রাসেল, শেখ নাসের ও রমাকে নিচে নিয়ে আসতে থাকে। সিঁড়িতে বঙ্গবন্ধুর লাশ দেখে কান্নায় ভেঙে পড়েন তার স্ত্রী। চিৎকার করে বলেন, “*'আমি যাব না, আমাকে এখানেই মেরে ফেল*"। ফজিলাতুন্নেছা মুজিব নিচে নামতে অস্বীকৃতি জানালে ঘাতকরা শেখ রাসেল, শেখ নাসের ও রমাকে নিচে নিয়ে যায়। আর ফজিলাতুন্নেছা মুজিবকে দ্বিতীয় তলার কক্ষে ফিরিয়ে নিয়ে যাওয়া হয়। কক্ষটিতে আগে থেকেই ছিলেন শেখ জামাল, সুলতানা কামাল ও রোজী জামাল। ফজিলাতুন্নেছা মুজিবসহ সবাইকে এলোপাতাড়ি গুলি চালিয়ে হত্যা করে আজিজ পাশা ও রিসালদার মোসলেউদ্দিন। রোজী জামালের মুখে গুলি লাগে। শেখ নাসের, শেখ রাসেল আর রমাকে এরপর নিচে নিয়ে লাইনে দাঁড় করানো হয়। এ সময় শেখ নাসের হামলাকারীদের উদ্দেশে বলেন, “*আমি তো রাজনীতি করি না। কোনো রকম ব্যবসা-বাণিজ্য করে খাই*"। এরপর এক হামলাকারী শেখ নাসেরকে বলে, “*ঠিক আছে। আপনাকে কিছু বলব না। আপনি ওই ঘরে গিয়ে বসেন*”। এই বলে তাকে অফিসের সঙ্গে লাগোয়া বাথরুমে নিয়ে গুলি করা হয়। মুমূর্ষু শেখ নাসের "*পানি পানি*" বলে গোঙাতে থাকেন। তখন শেখ নাসেরের ওপর আরেক দফা গুলিবর্ষণ হয়।

শিশু শেখ রাসেল লাইনে দাঁড়িয়ে প্রথমে রমাকে এবং পরে মহিতুল ইসলামকে জড়িয়ে ধরে বলে, “*ভাইয়া, আমাকে মারবে না তো?*” মহিতুল জবাব দেন, “*না ভাইয়া, তোমাকে মারবে না*”। এ সময় শেখ রাসেল তার মায়ের কাছে যেতে চাইলে আজিজ পাশা তাকে জোর করে মহিতুলের কাছ থেকে নিয়ে দ্বিতীয় তলায় নিয়ে যেতে বলেন। আজিজ পাশার কথামত এক হাবিলদার শেখ রাসেলকে দ্বিতীয় তলায় নিয়ে গিয়ে গুলি করে হত্যা করে। মেজর ফারুক ঘটনাস্থলে এসে পৌঁছান একটি ট্যাঙ্কে। তিনি ক্যাপ্টেন হুদাকে মেজর পদে পদোন্নতি দেন। প্রত্যক্ষদর্শীরা সৈন্যদের বাড়ি লুটপাট করতে দেখেছিল। মেজর হুদা মোহাম্মদপুরের শেরশাহ রাস্তায় গিয়ে কার্পেটরদেরকে ১০ টি কফিনের অর্ডার করেন। মেজর হুদা পরের দিন সেনাবাহিনীর একজন সহচরের মাধ্যমে লাশগুলি সরিয়ে নিয়েছিল।

### শেখ ফজলুল হক মণির বাসভবন
শেখ ফজলুল হক মণি শেখ মুজিবুর রহমানের ভাগ্নে ছিলেন এবং সম্ভবত একজন উত্তরসূরি হিসাবে দেখা হত। তাকে ও তার অন্তঃসত্ত্বা স্ত্রী বেগম আরজু মনিকে তাদের নিজ বাড়িতে হত্যা করা হয়। তাঁর ছেলে শেখ ফজলে নূর তাপস ও শেখ ফজলে শামস পরশ বেঁচে গিয়েছিলেন। ১৯৭৫ সালের ১৫ আগস্ট ধানমন্ডিতে ১৩/১১ রোডে তাঁর বাড়িটি ২০-২৫ জন সেনা সদস্য ঘিরে নিয়ে ছিল।

### আবদুর রব সেরনিয়াবাতের বাসভবন
পানি সম্পদ মন্ত্রী এবং শেখ মুজিবুর রহমানের শ্যালক আবদুর রব সেরনিয়াবাতকে মিন্টু রোডে তার বাসভবনে হত্যা করা হয়। তার বাড়িতে মেজর আজিজ পাশা, ক্যাপ্টেন মাজেদ, মেজর শাহরিয়ার রশিদ এবং ক্যাপ্টেন নুরুল হুদা নেতৃত্বাধীন একটি দল আক্রমণ করেছিল। এই হামলায় সেরনিয়াবাতের ভাগ্নে শহীদ সেরনিয়াবাত, কন্যা বেবি সেরনিয়াবাত, নাতি সুকান্ত আবদুল্লাহ বাবু এবং ছেলে আরিফ সেরনিয়াবাতও মারা গিয়েছিলেন। এই হামলায় তিনজন গৃহকর্মীও মারা গিয়েছিলেন। তার ছেলে আবুল হাসনাত আবদুল্লাহ হামলায় বেঁচে গিয়েছিলেন এবং ওই বাড়িতে আরও ৯ জন আহত হন।

### আর্টিলারি সমর্থন
একটি ১০৫ এমএম হাউইটজার কামান রাখা হয় আর্টিলারির মেজর মহিউদ্দিনের অধীনে বঙ্গবন্ধুর বাড়ির উল্টো দিকে লেকের পাড়ে। ফৌজের কমান্ডে আর্টিলারিরা ভবনটির দিকে মর্টার শেল নিক্ষেপ করলে তা লক্ষ্য ভ্রষ্ট হয়ে মোহাম্মদপুরে আঘাত হানে। মোহাম্মদপুরে শের শাহ সুরি রোডের কাছে মর্টার শেলের সৃষ্ট আগুনে ১৪ জন নিহত ও ৪০ জন আহত হন।

### রক্ষী বাহিনী শিবির
ফারুকের নেতৃত্বে ২৮টি ট্যাংক বিমানবন্দর সড়কে বনানীর *মিলিটারি পুলিশ চেকপোস্ট* দিয়ে সেনানিবাসের ভেতরে ঢুকে পড়ে। এর মধ্যে ফজরের আজান পড়ে যায়। ফারুক তার ট্যাংক নিয়ে ৪৬ ব্রিগেড ইউনিটের লাইনের ভেতর দিয়ে বাইপাস সড়ক ধরে সেনাসিবাসের প্রধান সড়কে চলে আসেন। ঢাকা সেনানিবাসে বিমানবাহিনীর হেলিপ্যাডের উল্টো দিকের একটি গেইট দিয়ে তেজগাঁও বিমানবন্দরে ঢুকে পড়েন তিনি। এ সময় ফারুককে অনুসরণ করছিল দুটি ট্যাংক। বাকি ট্যাংকগুলো পথ হারিয়ে জাহাঙ্গীর গেইট দিয়ে ফার্মগেইটের দিকে এগোতে থাকে। ফারুক বিমানবন্দরের পশ্চিম দিকের দেয়াল ভেঙে জাতীয় রক্ষীবাহিনীর হেডকোয়ার্টারের সামনে উপস্থিত হন। রক্ষী বাহিনী কোনও ঘটনা ছাড়াই আত্মসমর্পণ করে, রক্ষী বাহিনীর আত্মসমর্পণ সম্পন্ন হওয়ার পর ফারুক শেখ মুজিবুর রহমানের বাসভবনের দিকে অগ্রসর হন।

### সাভার
চতুর্থ এবং সবচেয়ে শক্তিশালী দলটিকে সাভারে সংস্থিত নিরাপত্তা বাহিনীর দ্বারা সংঘটিত প্রত্যাশিত বিরোধী আক্রমণ ঠেকানোর জন্য পাঠানো হয়। একটি সংক্ষিপ্ত লড়াইয়ের পর ১১ জনের মৃত্যু হলে সরকারের অনুগতরা আত্মসমর্পণ করে।

### বাংলাদেশ বেতার
ঢাকার বাংলাদেশ বেতার কেন্দ্র সকালে বিদ্রোহীরা আক্রমণ করে। তারা দ্রুত সেখানে থানা পুলিশ নিরস্ত্র করে রেডিওর নিয়ন্ত্রণ নিয়ে যায়। মেজর ডালিম ও মেজর শাহরিয়ার রেডিও স্টেশন নিয়ন্ত্রণে নেয়ার দায়িত্বে ছিলেন। তারা সেখান থেকে তথ্যের প্রবাহ নিয়ন্ত্রণ করে।

## ভবিষ্যৎ ফল

শেখ মুজিবুর রহমান নিহত হওয়ার খবর বাংলাদেশ বেতারে সম্প্রচারিত হওয়ার পর কারফিউ জারি করা হয়। বরগুনা, কিশোরগঞ্জ, ভৈরব, খুলনা, যশোর, চাঁদপুরের ফরিদগঞ্জ, নেত্রকোণার মোহনগঞ্জ, ময়মনসিংহের গফরগাঁওসহ বিভিন্ন স্থানে হত্যার প্রতিবাদ হয়। এসময় বাংলাদেশের স্বাধীনতা যুদ্ধকালীন ঢাকা অঞ্চলের গেরিলা বাহিনীর অধিনায়ক ও চিত্রনায়ক খসরু গুলিবিদ্ধ হন। খন্দকার মোশতাক রেডিও স্টেশন থেকে জাতিকে সম্বোধন করেছিলেন, তার ভাষণ তাহেরউদ্দিন ঠাকুর লিখেছিলেন, তাঁর নেতৃত্বে নতুন সরকার গঠনের ঘোষণা দিয়েছিলেন। তার অনুসরণে, সেনাবাহিনী প্রধান, তার উপ-উপ-নৌ-সেনা প্রধান, বিমান বাহিনী প্রধান, পুলিশ প্রধান এবং বাংলাদেশ রাইফেলস নতুন সরকারের প্রতি আনুগত্যের অঙ্গীকার করেছিলেন। খন্দকার মোশতাক জেনারেল এমএজি ওসমানী তার প্রতিরক্ষা উপদেষ্টা হিসাবে। জেনারেল জিয়াউর রহমানকে ১৯৭৫ সালের ২৪ আগস্ট সেনাবাহিনী প্রধান এবং খলিলুর রহমানকে বাংলাদেশ সেনাবাহিনীর প্রথম চিফ অব ডিফেন্স স্টাফ করা হয়।

১৯৭৫ সালের ২৬ সেপ্টেম্বর খন্দকার মোশতাক ইনডেমনিটি অধ্যাদেশ ঘোষণা করেন যা অভ্যুত্থানের আইনগত সুরক্ষায় জড়িতদের নিরাপত্তা দেয়। এই অধ্যাদেশটি ১৯৭৯  সালে বাংলাদেশ জাতীয়তাবাদী দল একটি আইন অনুসারে সংশোধন করে যা মেজর জিয়াউর রহমান প্রতিষ্ঠা করেছিলেন। বাংলাদেশ আওয়ামী লীগ নেতৃত্বাধীন ১৯৯৬ সালের  ১৪ নভেম্বর বাংলাদেশ সংসদ বিতর্কিত আইনটি সরিয়ে দিয়ে বিচার শুরু করার পথ তৈরি করে। ১৯৭৫ সালের ৫ অক্টোবর জাতীয় রক্ষী বাহিনী (সেনাবাহিনীতে শোষণ) অধ্যাদেশ পাস হয়; যা রক্ষী বাহিনীকে বাংলাদেশ সেনাবাহিনীতে অন্তর্ভুক্ত করেছিল।

### পাল্টা-অভ্যুত্থান
১৯৭৫  সালের ৩ নভেম্বর ব্রিগেডিয়ার জেনারেল খালেদ মোশাররফ ও কর্নেল শাফাত জামিলের নেতৃত্বে বাংলাদেশ সেনাবাহিনীর কয়েকজন কর্মকর্তাকে বিদ্রোহীদের অপসারণ এবং সেনাবাহিনীর শৃঙ্খলা ফিরিয়ে আনার জন্য অভ্যুত্থান শুরু করার কারণে পরিস্থিতি উত্তেজনা বৃদ্ধি পেয়েছিল। বিচারপতি আবু সাদাত মোহাম্মদ সায়েম খন্দকার মোশতাকের পরিবর্তে রাষ্ট্রপতি এবং মোশাররফকে সেনাপ্রধান করা হয়। সকালে বিদ্রোহীদের ছিল নিহত সাবেক প্রেসিডেন্ট সৈয়দ নজরুল ইসলাম, সাবেক প্রধানমন্ত্রী তাজউদ্দীন আহমদ এবং মন্ত্রী এম মনসুর আলী এবং এ এইচ এম কামরুজ্জামান মধ্যে ঢাকা কেন্দ্রীয় কারাগার যেখানে তারা ১৫ আগস্ট বিডিআর বিদ্রোহের পর থেকে তালাবদ্ধ ছিল। জিয়াকে গৃহবন্দী করা হয়েছিল। ৪ নভেম্বর বিদ্রোহীদের ব্যাংককে নিরাপদে পালিয়ে যাওয়ার সুযোগ প্রদান করা হয়েছিল। ১৯৭৫ সালের ৭ নভেম্বর খালেদ মোশাররফ আরেক সেনা অভ্যুত্থানে নিহত হন যা জিয়াউর রহমানকে সেনাপ্রধানের কাছে ফিরিয়ে দেয়। এই অভ্যুত্থানের নেতৃত্বে ছিলেন বিপ্লবী সৈনিক সংগঠন ও কর্নেল আবু তাহের । সেনাবাহিনীতে শৃঙ্খলা ফিরিয়ে আনতে এবং আরও কোনও অভ্যুত্থান রোধ করতে ১৯৭৬ সালের ২১ জুলাই মেজর জেনারেল জিয়ার গঠিত সরকারের অধীনে খালেদ হত্যার দায়ে তাহেরের  মৃত্যুদণ্ড কার্যকর করা হয়েছিল।

### বিদ্রোহ
আবদুল কাদের সিদ্দিকী ১৭ হাজার সৈন্যকে ৭টি ফ্রন্টে ভাগ করে সামরিক জান্তার বিরুদ্ধে ২২ মাস বিদ্রোহ করেন। এর মাঝে শেরপুর সদর, শ্রীবরদী, ঝিনাইগাতী ও নকলা উপজেলার ৫০০ তরুণের ‘শেরপুরের ৫০০ প্রতিবাদী’র বিদ্রোহ ও লড়াই আলোচিত ছিল।

বিদ্রোহ চলাকালে পুলিশ এবং বিডিআর এর উপর অতর্কিত হামলা করে অস্ত্র সংগ্রহ শুরু হয়। এসময় দেশের বিভিন্ন প্রান্ত থেকে গ্রেফতারের খবর আসতে থাকে। বিদ্রোহীরা ময়মনসিংহ, শেরপুর, নেত্রকোণা জেলার সীমান্তবর্তী এলাকার একাংশ দখল করে নেয়। সীমান্তবর্তী এলাকার ৫ টি বিডিআর ক্যাম্প এবং ২টি থানা দখল করে নিজেদের নিয়ন্ত্রণে নেয় বিদ্রোহীরা। মেঘালয় সীমান্তের অভ্যন্তরে ঘন বনাঞ্চল ঘেরা দুর্গম পাহাড়ি অঞ্চল চান্দুভূঁইতে গড়ে তোলা হয় সদর দপ্তর। সর্বাধিনায়কের নেতৃত্ব দেন কাদের সিদ্দিকী। প্রধান অর্থ নির্বাহী ছিলেন গারো আদিবাসী চিত্ত রঞ্জন সাংমা। প্রধান নিয়োগ কর্মকর্তা ছিলেন কামারখালীর অধিবাসী আব্দুল হক। একই সময় বিদ্রোহীদের সেক্টর হেড কোয়ার্টার স্থাপন করা হয়, নেত্রকোণা জেলার দুর্গাপূর থানার ভবানীপুরে। সেক্টর জিওসি হিসেবে দায়িত্বপ্রাপ্ত ছিলেন টাঙ্গাইলের সেলিম তালুকদার ও সেকেন্ড ইন কমান্ড প্রশান্ত কুমার সরকার। কোয়ার্টার গার্ডের অধিনায়ক ছিলেন শরীফুল ইসলাম খান, ডিফেন্স কমান্ডার সাইদুর রহমান। উক্ত হেড কোয়ার্টারের অধীনে বাংলাদেশের অভ্যন্তরে বেশ কিছু সাব সেক্টর স্থাপন করা হয়।

১৯৭৬ সালের ১৯ জানুয়ারি বিদ্রোহীরা দুর্গাপুর থানায় আক্রমণ করলে থানার ওসি তোফায়েলসহ ৮ জন পুলিশ গুলিবিদ্ধ অবস্থায় পালিয়ে যায়। ২৩ জানুয়ারি কলমান্দা থানায় আক্রমণ করে দখলে নেয়ার পরে পুলিশ কর্মকর্তা আশরাফ আলী এবং তার স্ত্রী সুলতানা আশরাফকে আটক করে নিয়ে যাওয়া হয়। ২০শে জানুয়ারি রংরা এর সেক্টর কমান্ডার জিতেন্দ্র ভৌমিকের নেতৃত্বে বিদ্রোহীরা বারোমারি এবং ফারাংপাড়া বিডিআর ক্যাম্প আক্রমণ করে দুটি ক্যাম্পের নিয়ন্ত্রণ নেয়। কংশ নদীর উত্তরাংশের ৩০০ বর্গমাইল এলাকা বিদ্রোহীরা দখলে নেয়। এসময় বিদ্রোহীদের সাথে সেনাবাহিনীর একাধিকবার মুখোমুখি সংঘর্ষের ঘটনা ঘটে। ১৯৭৬ সালের ১৮ আগস্ট মুক্তাগাছার ৫ মুক্তিযোদ্ধা জাবেদ আলী, নিখিল দত্ত, সুবোধ ধর, দিপাল দাস, মফিজ উদ্দিনকে সেনা অভিযানে হত্যা করা হয়। বেঁচে যাওয়া বিশ্বজিৎ নন্দী নামে কিশোর যোদ্ধাকে আটক করে ১৯৭৭ সালের ১৮ মে সামরিক আদালতে ফাঁসির রায় দেওয়া হয়। ইন্দিরা গান্ধীসহ প্রভাবশালী বিশ্বনেতার প্রভাবে তাকে যাবজ্জীবন দেওয়া হয় এবং তিনি ১৯৮৯ সালে মুক্তি পান। বিদ্রোহ ১৯৭৫ সালের নভেম্বর থেকে শুরু হয়ে ১৯৭৭ সালের জুলাই মাস পর্যন্ত স্থায়ী হয়। এতে ১০৪ জন থেকে মতান্তরে চার শতাধিক নিহত এবং কয়েকশ আহত হন। সামরিক সরকারের সাধারণ ক্ষমা ঘোষণা ও পুনর্বাসনের প্রতিশ্রুতির প্রেক্ষিতে বিদ্রোহীরা অস্ত্র সমর্পণ করেন। তবে বিদ্রোহীদের অনেকেই গুমের শিকার হন বলে অভিযোগ পাওয়া যায়। বিদ্রোহীদের শেষ দলটি অস্ত্র ত্যাগ করে ১৯৭৮ সালের এপ্রিল মাসে।

১৯৭৬ সালে বাংলাদেশের সামরিক সরকার অভ্যুত্থানকারীদের কূটনৈতিক চাকরি দিয়েছিল। একেএম মহিউদ্দিন আহমেদকে আলজেরিয়ার দূতাবাসের দ্বিতীয় সেক্রেটারি করা হয়, এএম রাশেদ চৌধুরীকে সৌদি আরবের জেদ্দায় কনসুলেট জেনারেল করা হয়, এসএইচএমবি নূর চৌধুরীকে তেহরানের দূতাবাসে দ্বিতীয় সচিব করা হয়, শরিফুল হক ডালিমকে প্রথম সচিব করা হয় বেইজিংয়ের দূতাবাসে এবং আবদুল আজিজ পাশাকে আর্জেন্টিনার বুয়েনস আইরেসে দূতাবাসের প্রথম সচিব করা হয়েছিল। ১৯৯৬ সাল পর্যন্ত বাংলাদেশ আওয়ামী লীগ সরকার গঠন করে এবং তাদের বাংলাদেশে ফিরিয়ে আনার সময় পর্যন্ত তারা এই পদে অধিষ্ঠিত ছিল। তারা তা মানতে অস্বীকার করেছিল এবং ফলস্বরূপ তাদের অবস্থান থেকে বরখাস্ত করা হয়েছিল। ২০০১ সালে, যখন বাংলাদেশ জাতীয়তাবাদী দল ক্ষমতায় ফিরেছিল, তারা শেষ আদেশ বাতিল করে এবং কর্মকর্তাদের তাদের কূটনৈতিক পদে পুনর্বহাল করে।

## বিচার
মেজর ফারুক, মেজর সুলতান শাহরিয়ার রশীদ খান এবং প্রাক্তন প্রতিমন্ত্রী তাহেরউদ্দিন ঠাকুরকে ১৯৯৬ সালের ১৪ আগস্ট গ্রেপ্তার করা হয়েছিল, একই বছর বাংলাদেশ আওয়ামী লীগ ক্ষমতায় আসে। রাষ্ট্রপতি শেখ মুজিবের ব্যক্তিগত সহকারী এএফএম মহিতুল ইসলাম বিদ্রোহীদের বিরুদ্ধে ধানমন্ডি থানায় ২ অক্টোবর ১৯৯৬ সালে একটি মামলা দায়ের করেছিলেন। অপরাধ তদন্ত বিভাগ পরদিন মামলাটি তদন্ত শুরু করে। সিআইডি ১৯৯৭ সালের ১৫ জানুয়ারী ২০ জনের বিরুদ্ধে অভিযোগ চাপায়।

১৯৯৭  সালের ১২ মার্চ কারাগারে থাকা ৬ বন্দি ও দেশের বাইরে থাকা ১৪ জনকে নিয়ে বিচার শুরু হয়েছিল। খন্দকার আবদুর রশিদের স্ত্রী জোবাইদা রশিদ অভিযোগপত্র থেকে অব্যাহতি পেয়েছিলেন, তিনি অভিযোগ গঠনের পরে অভিযুক্তকে কমিয়ে ১৯-এ নামিয়েছিলেন। হাইকোর্টে দায়ের করা অন্যান্য মামলাগুলি ট্রায়াল আদালতের বৈধতা এবং এর অবস্থান, ক্ষতিপূরণ আইনের দণ্ডকে চ্যালেঞ্জ জানিয়েছে, যা বিচারকে বিলম্ব করেছিল। মেজর হুদা ১৯৯৮ সালে থাইল্যান্ড থেকে বাংলাদেশ ও থাইল্যান্ডের মধ্যে প্রত্যর্পণ চুক্তির স্বাক্ষরের মাধ্যমে আনা হয়েছিল।  ঢাকা জেলা জজ কোর্টের বিচারপতি কাজী গোলাম রসুল ১৯৮৮ সালের ৮ নভেম্বর ১৯৯৮ সালে  ১৫ জন আসামিকে মৃত্যুদণ্ডের রায় দেন। বাংলাদেশ হাইকোর্টে আপিল করা হয়েছিল। ১৯৯৮ সালের ১৪ নভেম্বর হাই কোর্ট বিচারপতি মো. রুহুল আমিনের সাথে বিভক্ত রায় প্রদান করে দোষীদের মধ্যে ১০ জনের মৃত্যুদণ্ড বহাল রাখেন, বিচারপতি এবিএম খায়রুল হক সকল ১৫ জনের মৃত্যুদণ্ড বহাল রেখেছেন। মামলাটি তৃতীয় বিচারপতি মোহাম্মদ ফজলুল করিমকে প্রেরণ করা হয়েছিল, যিনি অভিযুক্তদের ১২ জনকে সাজা দিয়ে মৃত্যুদণ্ড কার্যকর করার রায় প্রদান করেন।

এরপরে প্রধান বিচারপতি রুহুল আমিন ৫ জন বিচারপতি সমন্বয়ে আপিল আদালত গঠন করেন, তারা হলেন বিচারপতি সুরেন্দ্র কুমার সিনহা, বিচারপতি মোঃ আবদুল আজিজ, বিচারপতি মোঃ তাফাজুল ইসলাম, বিচারপতি বি কে দাস, এবং বিচারপতি মোঃ মোজাম্মেল হোসেন । ১৯৯৯ সালের ১৯ নভেম্বর আপিল বিভাগের রায় ১২ দণ্ডপ্রাপ্ত ব্যক্তির মৃত্যুদণ্ডের বিষয়টি নিশ্চিত করে। যার মধ্যে তিন জন রাষ্ট্রপতি ক্ষমা চেয়েছিলেন কিন্তু তাদের প্রত্যাখ্যান করা হয়েছিল। ২৭ জানুয়ারি ২০১০-তে, বাংলাদেশ সুপ্রিম কোর্ট দণ্ডপ্রাপ্তদের পুনর্বিবেচনার আবেদন প্রত্যাখ্যান করেছিল। ২৮ শে জানুয়ারী, ২০১০, হেফাজতে দোষীদের মধ্যে পাঁচজনকে ফাঁসি কার্যকর করা হয়েছিল। ফাঁসির দণ্ডপ্রাপ্তরা  হলেন সুলতান শাহরিয়ার রশীদ খান, একেএম মহিউদ্দিন আহমেদ, মহিউদ্দিন আহমেদ, সৈয়দ ফারুক রহমান, এবং বজলুল হুদা । ঠিক তার ১০ বছর পর ২০২০ সালের ৭ই এপ্রিল পলাতক ক্যাপ্টেন আব্দুল মাজেদকে গ্রেফতার করা হয় এবং ১২ই এপ্রিল তার মৃত্যুদণ্ড কার্যকর করা হয় 

## মূল্যায়ন
লরেন্স লিফশুলৎজ উক্ত সামগ্রিক ঘটনাবলিকে মার্কিন-পাকিস্তানপন্থী ও ভারত-সোভিয়েতপন্থী দুই অক্ষশক্তির কর্তৃত্ব প্রতিষ্ঠার স্নায়ুযুদ্ধের সহিংস বহিঃপ্রকাশ বলে আখ্যায়িত করেন।

তৎকালীন সেনাপ্রধান কে. এম. শফিউল্লাহর মতে, 

কর্ণেল এম এ হামিদের মতে, আক্রমণের আকস্মিকতা ও ব্যাপকতায় রক্ষীবাহিনী, পুলিশ, বিডিআরসহ সকল বাহিনী হতবুদ্ধি ও ভীত-সন্ত্রস্ত হয়ে পড়ে। অপরদিকে সেনাপ্রধান দ্রুততার সঙ্গে সিদ্ধান্ত নিতে ব্যর্থ হলেন। তিনি চরম মুহূর্তে টেলিফোন ও কথাবার্তায় অযথা সময় নষ্ট করলেন। কিন্তু রাষ্ট্রপতির সাহায্যার্থে একটি সৈন্যও মুভ করাতে পারলেন না। তাছাড়া রাষ্ট্রপতির বাসভবনের নিরাপত্তাহীনতা ও গোয়েন্দা ব্যর্থতা রাষ্ট্রপতি শেখ মুজিবের প্রাণনাশের জন্য বহুলাংশে দায়ী ছিল। মুজিব হত্যার রেডিও ঘোষণা ঢাকা ও দেশের সর্বত্র ভয়ঙ্কর মনস্তাত্ত্বিক চাপ সৃষ্টি করে। এতে সবাই বিভ্রান্ত হয়ে পড়ে। ঘোষণাও দেওয়া হয় সেনাবাহিনীর নামে। সেটা ছিল একটা বড় 'ব্লাফ'। অংশগ্রহণকারী সৈনিকরা অভ্যুত্থান সম্পর্কে অবগত না থেকেই কেবল তাদের অফিসারদের নির্দেশ পালন করে।

কর্ণেল হামিদ উল্লেখ করেন,

## আরও দেখুন

* বাংলাদেশে সামরিক অভ্যুত্থান

## তথ্যসূত্র

বিষয়শ্রেণী:বাংলাদেশে অপরাধ
বিষয়শ্রেণী:১৯৭৫-এ বাংলাদেশ
বিষয়শ্রেণী:অপর্যালোচিত অনুবাদসহ পাতা
বিষয়শ্রেণী:বাংলাদেশে সামরিক অভ্যুত্থান
বিষয়শ্রেণী:১৯৭০-এর দশকে বাংলাদেশে অভ্যুত্থানের প্রচেষ্টা
বিষয়শ্রেণী:১৯৭৫-এ বাংলাদেশে অপরাধ
বিষয়শ্রেণী:১৯৭৫-এর সামরিক ইতিহাস
বিষয়শ্রেণী:বাংলাদেশে সহিংসতা
বিষয়শ্রেণী:বাংলাদেশের সামরিক ইতিহাস
বিষয়শ্রেণী:মুজিবী আমল